Volvo skærer i priserne – og giver mere udstyr med i købet

Volvo har netop sænket priserne på sine to mest populære elbiler, EX40 og EC40 – og oven i hatten smider de ekstra udstyr i pakken. Det betyder, at du nu kan køre elektrisk Volvo med både varmepumpe, Pixel LED-forlygter og varme i rat og bagsæder uden at betale ekstra.

“Med lavere priser og et højere udstyrsniveau håber vi, at endnu flere danskere vil prøve livet med en fuldelektrisk Volvo,” siger Tobias Altehed, direktør i Volvo Car Denmark.

Nye varianter – mere luksus som standard

De to modeller får nu nye udstyrsvarianter kaldet Ultra Excess og Black Edition Excess. De erstatter de tidligere Ultra- og Black Edition-versioner og byder på markant mere standardudstyr.

Udover komfortpakkerne Klima og Lounge får du også 20-tommer alufælge, metallak (på nær Crystal White) og teknologi som Pixel LED-forlygter – alt sammen noget, der tidligere krævede dyre tilvalg.

Med det nye prisniveau starter EX40 Single Motor Extended Range nu ved 374.900 kroner. Vil du have mere kraft, fås Twin Motor-udgaven med 408 hestekræfter fra 418.900 kroner. Priserne gælder også for søstermodellen EC40, der deler drivlinje og udstyr med EX40.

Samtidig forenkler Volvo modelprogrammet: Plus-varianten forsvinder, mens Core-udgaven fortsætter som den billigste indstigning. Strategien er tydelig – mindre kompleksitet, mere værdi.

“Mange danskere bruger fornuften, når de køber ny bil. Kombinationen af en attraktiv pris, et højt udstyrsniveau og vores nye 5 års garanti på elbiler rammer uden tvivl lige ind i det,” siger Tobias Altehed.

Volvo kæmper med økonomien

Det er næppe ren filantropi, når Volvo Cars pludselig sænker priserne. Virksomheden kæmper nemlig med markante økonomiske udfordringer. I 2. kvartal 2025 rapporterede Volvo Cars et driftsresultat (EBIT) på -10,0 mia. SEK mod +8,0 mia. SEK i samme periode året før.

Samtidig har selskabet lanceret et omfattende spare- og omstruktureringsprogram på omkring 18 mia. SEKfor at få styr på likviditeten og reducere omkostningerne som følge af faldende salg, lavere marginer og told-problemer.

Med andre ord: prissænkningerne kommer ikke kun af velvilje, men som led i et strategisk træk for at øge volumen og få biler ud på markedet — og derved styrke produktionen og likviditeten.

Volvo skærer i priserne – og giver mere udstyr med i købet